b'\n_START_ARTICLE_\nPontisk eg\n_START_SECTION_\nBeskrivelse\n_START_PARAGRAPH_\nBarken er f\xc3\xb8rst glat og kantet i gr\xc3\xb8nt eller lysebrunt. Kort efter bliver den gr\xc3\xa5 og opspr\xc3\xa6kkende. Gamle grene og stammer kan have en furet bark. Knopperne er spredt stillede, og de er us\xc3\xa6dvanligt store, lysebrune og kantede._NEWLINE_Bladene er meget store, ovale til omvendt \xc3\xa6gformede. Randen er tandet, og oversiden er gr\xc3\xa6sgr\xc3\xb8n, l\xc3\xa6deragtig og blank, mens undersiden er gr\xc3\xa5gr\xc3\xb8n. H\xc3\xb8stfarven er klart gul til brunligt gul. Blomstringen sker i forbindelse med l\xc3\xb8vspringet i maj, og den best\xc3\xa5r af hanlige blomster i lange, h\xc3\xa6ngende rakler og hunblomster, der sidder f\xc3\xa5 sammen t\xc3\xa6t p\xc3\xa5 skuddet. Frugterne er n\xc3\xb8dder, der sidder i en \xc3\xa5ben sk\xc3\xa5l ("agern")._NEWLINE_Rodnettet best\xc3\xa5r af en dybtg\xc3\xa5ende p\xc3\xa6lerod med kraftige, ligeledes dybtg\xc3\xa5ende sider\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 5 x 5 m (10 x 10 cm/\xc3\xa5r). Tallene er gennemsnitstal beregnet for en 25-\xc3\xa5rig v\xc3\xa6kstperiode.\n_START_SECTION_\nHjemsted\n_START_PARAGRAPH_\nSom navnet siger, h\xc3\xb8rer denne Eg hjemme p\xc3\xa5 Kaukasusbjergenes sydskr\xc3\xa5ninger og i de Pontiske bjerge. Den forekommer i nedb\xc3\xb8rsrige egne p\xc3\xa5 skr\xc3\xa5nende, veldr\xc3\xa6net bund._NEWLINE_Camili biosf\xc3\xa6rereservatet, som ligger n\xc3\xa6r Bor\xc3\xa7ka i Artvinprovinsen, det nord\xc3\xb8stlige Tyrkiet, rummer subalpine skove, og her vokser arten sammen med bl.a. Acer trautvetteri (en art af l\xc3\xb8n), bl\xc3\xa5b\xc3\xa6r, ene, revling, almindelig r\xc3\xb8n, Betula litwinowii, B. medwediewii og B. recurvata (tre arter af birk), bjerganemone, Daphne glomerata (en art af dafne), havegaltetand, hindb\xc3\xa6r, kaukasisk ensian, kaukasisk \xc3\xa6renpris, Lonicera caucasica (en art af gedeblad), pibekvalkved, Rhododendron caucasicum (en art af rododendron), Ribes biebersteinii (en art fra ribs-sl\xc3\xa6gten), russisk skilla og sk\xc3\xa6rmr\xc3\xb8n'